b"\n_START_ARTICLE_\nEls Orriols\n_START_SECTION_\nLocalitzaci\xc3\xb3\n_START_PARAGRAPH_\nL'actual barri d'Orriols se situa entre els barris de Torrefiel i Sant Lloren\xc3\xa7, i al sud rau el de Sant Antoni. T\xc3\xa9 una forma triangular, fitant al sud amb l'avinguda del Primat Reig i a l'oest amb la de la Constituci\xc3\xb3. A l'est, el l\xc3\xadmit corre en diagonal des de la cru\xc3\xaflla entre les avingudes d'Alfahuir i del Primat Reig, fins al terme de Tavernes Blanques, passant per la pla\xc3\xa7a de Germana B\xc3\xa9cquer.\n_START_SECTION_\nTransport\n_START_PARAGRAPH_\nEl barri \xc3\xa9s servit per les l\xc3\xadnies 11 i 12 de l'EMT de Val\xc3\xa8ncia, i per l'estaci\xc3\xb3 de Sant Miquel dels Reis del tramvia. Al sud del barri, corre un carril bici que connecta les avingudes d'Alfahuir i de la Constituci\xc3\xb3, als dos extrems del barri.\n_START_SECTION_\nHist\xc3\xb2ria\n_START_PARAGRAPH_\nOrriols formava part originalment del senyoriu de Rascanya; no obstant aix\xc3\xb2, el mateix es va dividir en dos en el segle XIV, passant al que despr\xc3\xa9s seria anomenat Orriols, el 10 de juny del 1388, en formar part de les possessions de l'arist\xc3\xb2crata Pere d'Oriols, procurador general del ducat de Gandia. A la mort d'aquest, el 20 de desembre del 1404, el territori passa a ser administrat com a senyoriu propietat del monestir de Cotalba, a Alfauir, prop de Gandia. Per aquesta \xc3\xa8poca, comen\xc3\xa7a a ser denominada l'\xc3\xa0rea com a Alqueria d'En Orriols._NEWLINE_Un historiador del segle XVII, Gaspar Escolano, afirma el 1611 que l'enclavament el componen 16 cases rurals._NEWLINE_Orriols va deixar formalment de ser senyoriu amb motiu del Decret del 6 d'agost de 1811, em\xc3\xa8s per les Corts de Cadis, pel qual s'incorporaven a l'administraci\xc3\xb3 estatal tots els senyorius aristocr\xc3\xa0tics i mon\xc3\xa0stics i s'abolia el vassallatge feudal, i es convert\xc3\xad en municipi independent amb ajuntament propi._NEWLINE_El 1859, complint una sol\xc2\xb7licitud del Govern Civil, l'Ajuntament d'Orriols va definir formalment el seu terme municipal, coincident b\xc3\xa0sicament amb l'actual barri, encara que el municipi era una mica m\xc3\xa9s extens._NEWLINE_Durant la Revoluci\xc3\xb3 cantonal del 1873, l'Ajuntament d'Orriols es va adherir al Cant\xc3\xb3 de Val\xc3\xa8ncia, i fou bombardejat durant les operacions de setge._NEWLINE_Va ser un municipi independent fins a l'any 1882, moment en qu\xc3\xa8, juntament amb Benim\xc3\xa0met, va ser annexionat al municipi de Val\xc3\xa8ncia."